Australiese Ope: Nadal sit sy segetog voort - Maroela Media
Rafael Nadal – meedoënloos op koers. (Foto: Petr David Josek, AP)
Dié Spanjaard, wat met oorwinnings in 16 Grand Slam-toernooie spog, het Bosnië se Damir Dzumhur in Vrydag se derde ronde met 6-1, 6-3, 6-1 geklop. Nadal het vanjaar nog nie 'n stel afgestaan nie en kom nou teen Diego Schwartzman van Argentinië, wat 26ste op die wêreldranglys is, te staan.
Die Argentyn is tot dusver segeloos in drie wedstryde teen Nadal.
As Nadal op sy vertonings voortbou, sal hy in die kwarteindronde teen die Kroaat Marin Čilić speel, wat die Amerikaner Ryan Harrison met 7-6 (7-4), 6-3, 7-6 (7-4) geklop het. As Nadal bly wen, kom hy in 'n moontlike halfeind teen die Bulgaar Grigor Dimitrov en dan in die eindstryd teen Roger Federer van Switserland te staan.
Daar was ook goeie oorwinnings vir die vurige Aussie Nick Kyrgios wat Jo-Wilfried Tsonga in vier stelle geklop het nadat hy sy drie met 'n valbylpot gewen het, en die Brit Kyle Edmund, wat behandeling vanweë hitte-uitputting moes kry.
♦ In die vroue-afdeling is die droom van die 15-jarige Marta Kostuyk daarmee heen nadat sy teen haar Kroatiese landgenoot Elina Svitolina met 6-2, 6-2 uitgeskakel is.
Die tiener, wat 'n promotorskeuse was, is die jongste speler sedert 1996 (Martina Hingis) wat die derde ronde kon haal.
Anett Kontaveit van Estland het verras toe sy haar dubbelspelmaat en sewende gekeurde Jelena Ostapenko van Letland met 6-3, 1-6, 6-3 geklop het. Die tweede gekeurde Caroline Wozniacki van Denemarke het haar kragmeting met Kiki Bertens van Nederland met 6-4, 6-3 gewen en tree al hoe sterker as 'n moontlike wenner na vore.